ЧРЕЗ

Председателя на

Народното събрание

ДО

Министъра на финансите

на РЕПУБЛИКА БЪЛГАРИЯ

**ВЪПРОС**

от Методи Андреев, Петър Славов, Мартин Димитров, Валери Симеонов, народни представители в 43-то НС

На основание чл.90, ал. 1 от Конституцията на Република България и чл.92, ал.1 ПОДНС внасяме въпрос

ОТНОСНО: ***Относно резултатите от 18 проверки и 3 ревизии, извършени на КТБ АД 2010-2015***

**УВАЖАЕМИ ГОСПОДИН МИНИСТЪР,**

По предоставена от Вас информация научихме, че в периода 2010-2015 г. на КТБ са извършени 18 проверки от НАП. Допълнително е приключена една данъчна ревизия за периода 2006-2012 г.

Същевременно по публична информация от представените доказателства пред Софийски градски съд във връзка с мерките за неотклонение на задържаните през месец юли 2014 г. лица, бе посочено, че за 3 години от 2011 г. нататък се е формирала липса от 206 млн. лева от касовата наличност на банката.

Периодът 2011-2012 г. е обхванат от данъчна ревизия по ДДС, корпоративен данък и други, завършила с ревизионен акт РА-29120085/02.07.2012 г. Тъй като честа практика на недобросъвестни търговци е „на каса“ формално да се водят значителни суми, които те скрито са си разпределили като дивидент, то обичайна практика на НАП е да извършва физическа проверка на установената по документи голяма касова наличност.

В тази връзка,

**Уважаеми г-н Министър,**

Моля да отговорите **писмено** на следния въпрос: ***„В рамките на горецитираните проверки и приключила ревизия, извършена ли е физическа проверка (дори и частична) на натрупалата се огромна касова наличност в КТБ АД и констатирани ли са нередности? В случай, че органите по приходите не са установили нередност, включително с касовата наличност, какво обяснение са дали за бързото и значително нарастване на касовата наличност в КТБ АД по документи, в сравнителен план с установеното в други банки?“***

.................... .................... ................... .....................

М.Андреев В.Симеонов П.Славов М.Димитров